На основу члана 119. став 1. тачка 1) Закона о основама система образовања и васпитања ("Сл. гласник РС", бр. 88/2017 и 27/2018-др.закони - даље: Закон) и члана 12. став 3. Статута Основне школе „Бранко Радичевић“ у Панчеву - даље: Школа, Школски одбор на седници одржаној дана 08.02.2019.године донео је

**П Р А В И Л Н И К**

**О ВАСПИТНО-ДИСЦИПЛИНСКОЈ ОДГОВОРНОСТИ УЧЕНИКА ОСНОВНЕ ШКОЛЕ „БРАНКО РАДИЧЕВИЋ“ У ПАНЧЕВУ**

**Члан 1.**

Овим правилником уређују се обавезе и одговорност ученика, васпитно-дисциплински поступак, васпитне и васпитно-дисциплинске мере, надлежност за изрицање мера, правна заштита ученика и материјална одговорност ученика.

**ОБАВЕЗЕ УЧЕНИКА**

**Члан 2.**

Ученик има обавезу да:

1) редовно похађа наставу и извршава школске обавезе;

2) поштује правила понашања, одлуке директора и органа школе;

3) ради на усвајању знања, вештина и ставова утврђених школским програмом, прати сопствени напредак и извештава о томе наставнике и родитеље, односно друге законске заступнике;

4) не омета извођење наставе и не напушта час без претходног одобрења наставника;

5) поштује личност других ученика, наставника и осталих запослених у школи;

6) стара се о очувању животне средине и понаша у складу са правилима еколошке етике;

7) чува имовину школе и чистоћу и естетски изглед школских просторија.

У остваривању права и обавеза ученик не сме да угрожава друге у остваривању њихових права.

**ВАСПИТНИ РАД СА УЧЕНИКОМ**

**Члан 3.**

Према ученику који врши повреду правила понашања у школи, или не поштује одлуке директора и органа школе, неоправдано изостане са наставе пет часова, односно према ученику који својим понашањем угрожава друге у остваривању њихових права, школа ће уз учешће родитеља односно другог законског заступника, појачати васпитни рад активностима у оквиру одељенске заједнице, одељенског старешине, педагога, психолога, посебних тимова, а када је неопходно сарађиваће и са установама социјалне и здравствене заштите, у циљу промене понашања ученика.

**ЛАКШЕ ПОВРЕДЕ ОБАВЕЗА УЧЕНИКА И ВАСПИТНЕ МЕРЕ**

**Члан 4.**

Ученик одговара за лакше повреде обавеза утврђене статутом Школе.

Лакше повреде обавеза ученика су:

1) неоправдано изостајање са наставе и других облика образовно-васпитног рада до 25 часова у току школске године;

2) ометање рада у свом или другом одељењу;

3) недолично понашање према другим ученицима, наставницима, стручним сарадницима и другим запосленима у Школи;

4) изазивање нереда у просторијама Школе и школском дворишту;

5) непоштовање одлука надлежних органа Школе;

6) необавештавање родитеља, односно другог законског заступника ученика о резултатима учења и владања и непреношење порука одељенског старешине, других наставника и стручних сарадника;

7) оштећење школске зграде, просторија, инвентара, инсталација и прибора запослених у Школи;

8) оштећење или уништење личних ствари и прибора других ученика, наставника и других запослених у Школи;

9) неоправдано закашњавање на редовну наставу и друге облике образовно-васпитног рада;

10) нарушавање естетског изгледа Школе и школског дворишта;

11) повреда других обавеза које се не сматрају тежом повредом обавеза ученика.

**Члан 5.**

За лакшу повреду обавезе ученика могу се изрећи васпитне мере:

1) опомена;

2) укор одељенског старешине;

3) укор одељенског већа, на основу изјашњавања наставника који изводе наставу у одељењу ученика, у складу са општим актом школе.

Васпитне мере изричу се ученику без вођења дисциплинског поступка, у школској години у којој је учињена повреда обавезе. Опомену и укор одељенског старешине изриче одељенски старешина, а укор одељењског већа изриче – одељењско веће.

Услов за изрицање васпитне мере је претходно предузимање активности појачаног васпитног рада са учеником, из члана 3. овог правилника.

**Васпитне мере**

**Члан 6.**

Васпитне мере изричу се за лакшу повреду обавеза ученика.

Васпитне мере су: опомена, укор одељењског старешине или укор Одељењског већа на основу изјашњавања наставника који остварују наставу у одељењу ученика, у складу са Статутом Школе.

Васпитна мера из става 1. овог члана изриче се ученику без вођења васпитно-дисциплинског поступка.

Опомену изриче одељењски старешина на часу одељењске заједнице.

Укор одељењског старешине изриче одељењски старешина на часу одељењске заједнице

Укор Одељењског већа изриче Одељењско веће већином гласова свих чланова Одељењског већа на предлог одељењског старешине или било ког члана Одељењског већа.

Опомена, укор одељењског старешине и укор Одељењског већа и се уписује је у дневник образовно васпитног рада и у ђачку књижицу.

**Члан 7.**

Васпитну меру **опомена**, изриче одељењски старешина, за следеће лакше повреде обавеза ученика:

1. неоправдано изостајање с наставе и других облика образовно-васпитног рада до 5 часова у току школске године, од чега ниједан час након писменог обавештавања родитеља, односно другог законског заступника од стране Школе.

**Члан 8.**

Васпитну меру **укор одељенског старешине**, изриче одељењски старешина, за

следеће лакше повреде обавеза ученика:

1.неоправдано изостајање с наставе и других облика образовно-васпитног

рада до 10 часова у току школске године, од чега мање од 3 часа након писменог обавештавања родитеља, односно другог законског заступника од стране Школе;

2. ометање рада у свом или другом одељењу;

3. неоправдано закашњавање на редовну наставу и друге облике образовно-васпитног рада;

3. необавештавање родитеља о резултатима учења и владања и непреношење порука одељенског старешине, других наставника и стручних сарадника;

4. нарушавање естетског изгледа Школе и школског дворишта.

**Члан 9.**

Васпитну меру **укор одељењског већа**, изриче Одељењско веће за следеће лакше повреде обавеза ученика:

1. неоправдано изостајање с наставе и других облика образовно-васпитног рада до 25 часова у току школске године, од чега мање од 15 часова након писменог обавештавања родитеља, односно другог законског заступника од стране Школе;

2. недолично понашање према другим ученицима, наставницима, стручним сарадницима и другим запосленима у Школи ;

3. оштећење или уништење личних ствари и прибора других ученика, наставника и других запослених у школи;

4. оштећење школске зграде, просторија, инвентара, инсталација и прибора запослених у школи;

5. непоштовање одлука надлежних органа Школе;

6. изазивање нереда у просторија Школе и школском дворишту.

**ТЕЖЕ ПОВРЕДЕ ОБАВЕЗА УЧЕНИКА И ВАСПИТНО-ДИСЦИПЛИНСКЕ МЕРЕ**

**Члан 10.**

Теже повреде обавеза ученика прописане су Законом. За тежу повреду обавезе ученик одговара ако је у време извршења обавеза била прописана Законом.

Теже повреде обавеза ученика су:

1) уништење, оштећење, скривање, изношење, преправка или дописивање података у евиденцији коју води Школа или друга организација, односно орган;

2) преправка или дописивање података у јавној исправи коју издаје Школа или орган, односно исправи коју изда друга организација;

3) уништење или крађа имовине Школе, привредног друштва, предузетника, ученика или запосленог;

4) поседовање, подстрекавање, помагање, давање другом ученику и употреба алкохола, дувана, наркотичких средстава или психоактивне супстанце;

5) уношење у Школу или другу организацију оружја пиротехничког средства или другог предмета који може да угрози или повреди друго лице;

6) понашање ученика којим угрожава властиту безбедност или безбедност других ученика, наставника и запослених у Школи, у школским и другим активностима које се остварују ван школе, а које школа организује и које доводи до њиховог физичког и психичког повређивања;

7) употреба мобилног телефона, електронског уређаја и другог средства у сврхе којима се угрожавају права других или у сврху преваре у поступку оцењивања;

8) неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља, односно другог законског заступника од стране школе;

9) учестало чињење лакших повреда обавеза у току школске године, под условом да су предузете неопходне мере из члана 3. овог правилника ради корекције понашања ученика.

За повреде из става 2. тач. 8) и 9) овог члана је обавезна поступност у изрицању мера.

**Члан 11.**

За тежу повреду обавезе ученику се изриче васпитно-дисциплинска мера:

1) укор директора;

2) укор наставничког већа.

Васпитно-дисциплинска мера изриче се ученику по спроведеном васпитно-дисциплинском поступку у коме је утврђена одговорност ученика.

Васпитна и васпитно-дисциплинска мера изричу се ученику у школској години у којој је учињена повреда обавезе ученика.

Упоредо са изрицањем васпитне, односно васпитно-дисциплинске мере, школа одређује ученику и обавезу обављања друштвено-корисног, односно хуманитарног рада у просторијама или ван просторија школе, под надзором наставника, односно стручног срадника. Друштвено користан и хуманитарни рад се одређује ученику зависно од тежине повреде обавезе, психофизичке и здравствене способности ученика, узраста и других параметара, и о томе се одмах обавештава родитеља, односно други законски заступник ученика.

Када повреду обавезе, односно повреду забране учини малолетан ученик, школа одмах, или најкасније наредног дана од учињене повреде обавештава родитеља/другог законског заступника ученика и укључује га у одговарајући поступак.

**ПОВРЕДЕ ЗАБРАНЕ УЧЕНИКА И ВАСПИТНО-ДИСЦИПЛИНСКЕ МЕРЕ**

**Члан 12.**

У Школи су забрањене дискриминација и дискриминаторно поступање, којим се на посредан или непосредан, отворен или прикривен начин неоправдано прави разлика или неједнако поступа, односно врши пропуштање (искључивање, ограничавање или давање првенства) у односу на лице или групе лица, као и на чланове њихових породица или њима блиска лица на отворен или прикривен начин, а која се заснива на раси, боји коже, прецима, држављанству, статусу мигранта односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној орјентацији, имовинском стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

**Члан 13.**

У Школи је забрањено физичко, психичко, социјално, сексуално, дигитално и свако друго насиље злостављање и занемаривање запосленог, ученика, одраслог, родитеља, односно другог законског заступника, или трећег лица у Школи.

Под насиљем и злостављањем подразумева се сваки облик једанпут учињеног односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој ученика и одраслог.

Под физичким насиљем сматра се: физичко кажњавање ученика или одраслог од стране запосленог, родитеља, односно другог законског заступника, или трећег лица у Школи; свако понашање које може да доведе до стварног или потенцијалног телесног повређивања ученика, одраслог или запосленог; насилно понашање запосленог према ученику или одраслом, као и ученика и одраслог према другом ученику, одраслом или запосленом.

Под психичким насиљем сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем сматра се искључивање ученика и одраслог из групе вршњака и различитих облика активности школе.

Под сексуалним насиљем и злостављањем сматра се понашање којим се ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем сматра се злоупотреба информационо-комуникационих технологија, која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб сајта, четовањем, укључивањем у форуме, социјалне мреже и другим облицима дигиталне комуникације.

Забрањено је свако понашање запосленог према ученику и одраслом, ученика и одраслог према запосленом, родитеља, односно другог законског заступника или трећег лица према запосленом, запосленог према родитељу односно другом законском заступнику, ученика и одраслог према другом ученику или одраслом, којим се вређе углед, част или достојанство.

У Школи је забрањено страначко организовање и деловање и коришћење простора школе у те сврхе.

**Члан 14.**

Ученик одговара за повреду забране, ако је забрана у време када је повреда учињена била прописана Законом.

За учињену повреду забране (чл. 110-112. Закона) ученику се изриче васпитно-дисциплинска мера укор директора или укор наставничког већа; премештај ученика од V до VIII разреда у другу основну школу, према одлуци наставничког већа, уз обавештавање родитеља односно другог законског заступника ученика и уз сагласнот школе у коју ученик прелази.

**Члан 15.**

Упоредо са изрицањем васпитне, односно васпитно-дисциплинске мере школа ученику одређује и обавезу обављања друштвено-корисног, односно хуманитарног рада који се одвија у просторијама или ван просторија школе под надзором наставника, односно стручног сарадника.

Школа одређује ученику друштвено-корисни, односно хуманитарни рад у складу са тежином учињене повреде, водећи рачуна о психофизичкој и здравственој способности, узрасту и достојанству ученика и о томе је дужна одмах да обавести родитеља односно другог законског заступника.

У случају изрицања мере ученику који похађа наставу по ИОП-у узима се у обзир и мишљење представника тима за инклузивно образовање.

Активности хуманитарног и друштвено-корисног рада се организују у групи, одељењу, разреду, односно класи школе, у другој установи, самостално или уз подршку вршњака, наставника и стручног сарадника.

**Члан 16.**

Код изречених васпитних мера за учињене **лакше повреде** обавезе ученика активности друштвено-корисног, односно хуманитарног рада могу бити:  продужење обавезе редара; писање рада са темом везаном за повреду обавезе; израда паноа везаног за одређену тему; брига о простору у коме бораве ученици; помоћ у продуженом боравку; помоћ наставнику; помоћ дежурном наставнику; помоћ стручном сараднику; помоћ у административним пословима; помоћ школским тимовима; организовање хуманитарне акције; помоћ домару; помоћ техничком особљу; учешће о организовању предавања спољних сарадника; помоћ у трпезарији; помоћ наставницима у ваннаставним активностима; уређење дворишта; учешће у организовању културних, спортских и других активности у школи; израда флајера, стрипова и сл. о небезбедном понашању и др.

**Члан 17.**

При изрицању васпитно-дисциплинских мера ученику за **теже повреде** обавеза могуће су следеће активности друштвено-корисног и хуманитарног рада: укључивање у припрему материјала и израду летописа или часописа школе, приказ о значају евиденција и јавних исправа (ако су повреде везане за евиденције, јавне исправе); презентације везане за чување имовине школе, имовине других и личне имовине; брига о простору у коме се борави, помоћ у одржавању школе (код повреда обавеза везаних за уништење или крађу имовине); помоћ у изради брошура и материјала за рад и учешће у предавањима у вези са темама које су везане за систем вредности који желимо да ученик промени (код повреда обавеза у вези са уношењем и коришћењем разних средстава - пиротехничких, коришћења психоактивних супстанци, алкохола и сл); помоћ тиму за заштиту од насиља у организовању предавања на теме у вези са повредом; помоћ наставнику, дежурном наставнику, домару, помоћном особљу, помоћ запосленима на одржавању хигијене, помоћ наставнику у продуженом боравку, помоћ у извођењу презентација везаних за теме заштите личних података на интернету; помоћ наставнику или стручном сараднику на прикупљању материјала за остваривање предавања на одређену тему и др.

**Члан 18.**

Могуће активности везане за **повреде забране** и изречене васпитно-дисциплинске мере ученику из разлога повреда забране (забрана насиља, злостављања, занемаривања, дискриминације и понашања којима се вређа част, углед, достојанство) су следеће: организовање предавања на тему људских права и права детета; организовање предавања за ученике на теме везана за грађанска права, обавезе и одговорности; организовање предавања за родитеље везана за грађанска права, обавезе и одговорности; учествовање у организовању хуманитарне акције за помоћ угроженима; подршка-помоћ педагошком асистенту или личном пратиоцу у пружању подршке ученицима.

**Члан 19.**

За теже повреде обавеза ученика из члана 83. Закона, члана 6. овог правилника и за повреде забране из чл. 110-112. Закона Школа води васпитно-дисциплински поступак о којем обавештава родитеља, односно другог законског заступника ученика.

О учињеној тежој повреди обавезе или повреди забране Школа одмах, а најкасније наредног радног дана обавештава родитеља, односно другог законског заступника ученика и укључује га у поступак.

Васпитно-дисциплински поступак за тежу повреду обавезе ученика покреће се најкасније у року од осам дана од дана сазнања, а за повреду забране поступак се покреће одмах, а најкасније у року од два дана од дана сазнања.

Поступак се окончава доношењем решења у року од 30 дана од дана покретања поступка, чему претходи утврђивање свих чињеница од значаја за одлучивање.

Ако се у току васпитно-дисциплинског поступка ученик испише из Школе, Школау исписницу уноси напомену о покренутом васпитно-дисциплинском поступку.

**Члан 20.**

Директор Закључком покреће васпитно – дисциплински поступак.

Закључак садржи податке о ученику ( име и презиме, разред и одељење), опис теже повреде обавезе ученика, односно повреде забране,време,место и начин извршења повреде и одговарајуће доказе, као и назначење одредби овог правилника, односно Закона којим је регулисано да учињено дело представља повреду обавезе ученика.

Закључак се доставља ученику, односно његовом родитељу или старатељу, одељењском старешини, стручним сарадницима,односно одговарајућем стручном тиму.

**Члан 21.**

Закључак обавезно мора да садржи доказна средства, и то: да је ученик (против кога је

покренут васпитно-дисциплински поступак) учинио повреду обавезе ученика; да је

ученик повреду обавезе учинио у просторијама Школе или на другом месту где су се

одвијале наставне и ваннаставне активности Школе; да је ученик повреду обавезе

ученика учинио према другом ученику или групи ученика, наставнику, запосленим

Школе, родитељима или трећим лицима која су се затекла у просторијама Школе или

другим просторијама у којима су боравили ученици Школе; о присутним сведоцима и

да је учињена повреда предвиђена одредбама Закона, посебног закона и овог правилника.

**Члан 22.**

Родитељ, односно други законски заступник малолетног ученика против кога се води

васпитно-дисциплински поступак, позива се писаним путем.

Уз позив родитељу, односно другом законском заступнику, обавезно се доставља и

закључак за покретање васпитно-дисциплинског поступка.

**Члан 23.**

Васпитно-дисциплински поступак води директор Школе.

Васпитно-дисциплински поступак води се применом правила општег управног поступка окончава се решењем.

**Члан 24.**

Расправу отвара директор Школе.

Расправи присуствују: лице које је директор Школе решењем одредио да води

записник; ученик против кога је покренут васпитно-дисциплински поступак, уз

присуство родитеља, односно другог законског заступника; сведоци и сви остали учесници.

Пре почетка расправе директор Школе утврђује да ли су присутна сва позвана лица,

што се констатује записнички.

У васпитно-дисциплинском поступку ученик, уз присуство родитеља, односно другог

законског заступника, као и сви остали учесници и сведоци, мора бити саслушан и дати писану изјаву.

Уколико се родитељ, односно други законски заступник ученика који је уредно

обавештен, не одазове да присуствује васпитно-дисциплинском поступку, директор

Школе поставља одмах, а најкасније наредног радног дана психолога, односно

педагога Школе да у овом поступку заступа интересе ученика, о чему одмах

обавештава центар за социјални рад.

Расправа почиње читањем закључка за покретање васпитно-дисциплинског поступка

због повреде обавезе ученика.

После читања закључка позива се ученик против кога се води поступак да се изјасни о

наводима из закључка и да изнесе своју одбрану.

После изјаве ученика приступа се саслушању свих присутних сведока и извођењу

доказа ради утврђивања чињеница.

**Члан 25.**

О току васпитно-дисциплинског поступка води се записник.

У записник се уносе подаци који су неопходни за правоваљано доношење одлуке о

одговорности ученика против кога је покренут васпитно-дисциплински поступак (подаци

о ученику и подаци о свим учесницима и сведоцима позваним на расправу, опис теже

повреде обавезе ученика, односно забране, време, место и начин извршења повреде,

утврђен број неоправданих изостанака, утврђене доказе за извршену тежу повреду

обавезе, постојање олакшавајућих, односно отежавајућих околности, и др).

Записник се пре закључења мора прочитати лицима која учествују у васпитно-

дисциплинском поступку, а саслушана лица имају права на примедбе на записник.

У записнику мора се назначити да расправу води директор Школе( име и презиме),

место и дан одржавања расправе, име и презиме ученика против кога се води поступак, родитеља, односно другог законског заступника, име браниоца уколико га ученик има, час почетка и завршетка расправе.

У записник се уноси и да ли је било приговора на ток поступка, каква је одлука о томе донета, да ли је прочитан закључак, исказ ученика, ток доказног поступка, имена сведока који су саслушани и њихови искази, предлози који су састављени и шта је по њима одлучено и друго.

Искази ученика, сведока, браниоца и осталих учесника у поступку уносе се скраћено, а ако је потребно, поједини делови или цео исказ уносе се у записник дословно.

**Члан 26.**

Након спроведеног васпитно-дисциплинског поступка Школа може донети следећу

одлуку:

1. обуставити поступак (решењем директора) када је Школа претходно појачала

васпитни рад са учеником, у складу са чланом 83. ст. 1 Закона, а предузете

претходне активности доведу до позитивне промене у понашању ученика, изузев

када је ученик учинио повреду забране којом је озбиљно угрожен интегритет другог лица;

1. изрећи меру из члана 86. став 1. тачка 2) и 3) под (1) и (2) .

**Члан 27.**

Васпитно-дисциплинска мера има васпитни карактер. Циљ васпитно-дисциплинске мере је да утиче на ученика како би своје понашање довео у склад са правилима школског живота и рада.

Приликом доношења одлуке о изрицању васпитно-дисциплинске мере узеће се у обзир: лична својства ученика, тежина учињене повреде и њене последице, степен одговорности ученика, околности под којима је повреда учињена, раније понашање ученика, понашање после учињене повреде, узраст ученика и друге олакшавајуће и отежавајуће околности као и све друге околности које могу бити од утицаја за изрицање мере којом се најбоље може постићи сврха кажњавања.

**Члан 28.**

Ако је ученик извршио више повреда обавеза изриче се само једна васпитно –

дисциплинска мера.

Васпитна, односно васпитно-дисциплинска мера примењује се само на ученике

појединце.

Васпитна, односно васпитно-дисциплинска мера изриче се у школској години у којој је учињена повреда обавезе ученика, односно изречена мера важи само до краја школске године у којој је изречена.

.

**Члан 29.**

Одлука наставничког већа о васпитно-дисциплинској мери доноси се већином гласова укупног броја чланова тог већа.

**Члан 30.**

Васпитна и васпитно-дисциплинска мера за повреду обавеза, односно забране може се изрећи уколико је Школа претходно појачала васпитни рад са учеником активностима из члана 3. овог правилника.

**СМАЊЕЊЕ ОЦЕНЕ ИЗ ВЛАДАЊА**

**Члан 31.**

Због изречене васпитне мере и васпитно-дисциплинске мере ученику се смањује оцена из владања.

**Члан 32.**

За изречену васпитну меру укора одељенског старешине оцена из владања смањује се на 4, а за васпитну меру укора одељенског већа оцена из владања смањује се на 3.

**Члан 33.**

За лакшу повреду обавезе ученика неоправданог изостајања са наставе до 10 часова изриче се васпитна мереа опомене. Школа писмено обавештава родитеља, односно старатеља, о неоправданим изостанцима ученика. Оцена из владања се не смањује.

За лакшу повреду обавезе неоправданог изостајања са наставе 11-20 часова, ученику се изриче васпитна мереа укора одељенског старешине и смањује оцена из владања на 4.

За лакшу повреду обавезе неоправданог изостајања са наставе 21 - 25 часова, ученику се изриче васпитна мера укора одељенског већа и смањује оцена из владања на 3.

**Члан 34.**

За изречену васпитно-дисциплинску меру укора директора оцена из владања смањује се на 2, а за васпитно-дисциплинску меру укора наставничког већа оцена из владања смањује се на 1.

Када наставничко веће изрекне васпитно-дисциплинску меру премештаја ученика (од петог до осмог разреда) у другу основну школу, оцена из владања смањује се на 1.

На основу одлуке наставничког већа о изрицању васпитно-дисциплинске мере премештаја ученика у другу основну школу уз сагласност школе у коју прелази и обавештавање родитеља, односно другог законског заступника, директор школе доноси решење о премештају ученика.

**Члан 35.**

За тежу повреду обавезе неоправданог изостајања са наставе 26 - 35 часова, ученику се изриче васпитно-дисциплинска мера укора директора и смањује оцена из владања на 2.

За тежу повреду обавезе неоправданог изостајања са наставе 36 и више часова, ученику се изриче васпитно-дисциплинска мера укора наставничког већа и смањује оцена из владања на 1.

Оцена из владања смањује се ученику и за остале теже повреде обавеза прописане Законом. При доношењу одлуке о оцени из владања имаће се у виду и цениће се сви услови (параметри) наведени у члану 12. став 4. овог правилника.

Владање ученика шестог, седмог и осмог разреда оцењује се описно у току полугодишта, а бројчано на крају првог и другог полугодишта и утиче на општи успех.

Закључну оцену из владања утврђује одељенско веће на предлог одељенског старешине на крају првог и другог полугодишта на основу сагледавања личности и понашања ученика у целини, процењивањем његовог укупног понашања и извршавања обавеза прописаних законом и изречених васпитних или васпитно-дисциплинских мера и њихових ефеката.

Оцена из владања поправља се на предлог одељенског старешине најкасније на крају полугодишта када ученик покаже позитивне промене у свом понашању, прихвата одговорност за своје поступке или је до позитивних промена у понашању дошло кроз појачан васпитни рад са учеником после изречене васпитне, односно васпитно-дисциплинске мере.

**ПРАВНА ЗАШТИТА УЧЕНИКА**

**Члан 36.**

Ученик, родитељ, одосно други законски заступник ученика, на изречену васпитно-дисциплинску меру за учињену тежу повреду обавезе или повреду забране има право да поднесе жалбу Школском одбору - у року од осам дана од дана достављања решења о утврђеној одговорност ученика и изриченој мери.

Школски одбор решава по жалби у року од 15 дана од дана њеног достављања и жалба одлаже извршење решења.

**ЕВИДЕНЦИЈА О ИЗРЕЧЕНИМ ВАСПИТНИМ И ВАСПИТНО-ДИСЦИПЛИНСКИМ МЕРАМА**

**Члан 37.**

О изреченим васпитним и васпитно-дисциплинским мерама евиденцију води одељенски старешина, уз поштовање начела прописаних законом којим се уређује заштита података о личности.

**МАТЕРИЈАЛНА ОДГОВОРНОСТ УЧЕНИКА**

**Члан 38.**

Ученик, његов родитељ, односно други закоснки заступник ученика одговара за материјалну штету коју ученик нанесе Школи намерно или крајњом непажњом, у складу са законом.

Поступак за утврђивање материјалне одговорности ученика покреће директор, а води комисија коју формира директор. Одељенски старешина је члан комисије.

За штету коју је проузроковало више ученика, одговорност је солидарна уколико није могуће утврдити степен одговорности сваког од ученика за насталу штету.

Директор, на основу предлога комисије, доноси решење о материјалној одговорности ученика, висини штете и року за накнаду штете.

Директор може донети одлуку о ослобођењу ученика, његовог родитеља, односно другог законског заступника ученика од материјалне одговорности за штету, због тешке материјалне ситуације.

На решење директора о материјалној одговорности ученик, његов родитељ односно други законски заступниик ученика може изјавити жалбу школском одбору, у року од 15 дана од дана пријема решења.

Школски одбор доноси одлуку у року од 15 дана од дана пријема жалбе.

**ЗАВРШНЕ ОДРЕДБЕ**

**Члан 39.**

Овај правилник ступа на снагу осмог дана од дана објављивања на огласној табли Школе.

Ступањем на снагу овог правилника престаје да важи Правилник о дисциплинској и материјалној одговорности ученика бр. 321/18 од 23.03.2018. године.

Број: \_\_\_\_\_/19 ПРЕДСЕДНИК ШКОЛСКОГ ОДБОРА

Дана, 08.02.2019.г. \_\_\_\_\_\_\_\_\_\_\_\_\_\_\_\_\_\_\_

П а н ч е в о Драгица Родић

Правилник је објављен на огласној табли Школе

Дана \_\_\_\_\_\_\_\_\_\_2019.г.